**LifeWealth8** (**LW8**) var et internasjonalt pyramidespill opprettet i 2002 av australierne John Campbell, Chris Levick og Erminio Kotlar. Konseptet fikk stor utbredelse i Norge ettersom Erminio Kotlar hadde etablert forbindelser til norske medlemmer av pyramideselskapet Alpha Club, blant disse var Jim Wolden som senere etablerte The 5 Percent Community.

LifeWealth8 ble stiftet etter modell fra det allerede etablerte World Games Inc. og markedsførte seg som en fantastisk mulighet til å bli rik på kort tid. Selskapet hevdet å besitte en lisens til pengespill på Malta. I den amerikanske delstaten California ble selskapet pålagt å stanse sin virksomhet under påstand om at det ble omsatt fiktive aksjer. Australske myndigheter advarte sine borgere mot å investere penger i konseptet. Også det norske Lotteritilsynet mente at selskapet hadde en rekke kjennetegn på pyramidespill. Konseptet kollapset høsten 2004, og anslagsvis 30 000 medlemmer tapte totalt 135 millioner. Selskapet ble da satt under administrasjon av australske myndigheter og tvangsavviklet av domstolene i 2005.

Sentralt i det norske LW8-nettverket satt Torgeir Stensrud, kjent for sin rolle i Finance Credit. En annen sentral person var Kjell Are Eilertsen bare noen måneder etter kollapsen i LW8 ble avslørt av NRK Brennpunkt som hovedmann bak pyramidespillet Play Club. Blant deltakerne i pyramidespillet var også Ole Ivars-vokalist Tore Halvorsen og Kjell Henning Bjørnestad, kjent som «Kjell Elvis». Bjørnestad vervet sin fetter til konseptet som endte opp med å bli saksøkt for drøyt 3 millioner kroner av dem han vervet inn i pyramiden med løfte om at pengene skulle dobles i verdi på fem måneder. Disse pengene hadde han sendt videre til LW8 via en konto i Shanghai Bank, men da pyramiden kollapset var det umulig å få noe av dette ut igjen. Lister tingrett mente at millionbeløpet var å betrakte som et lån, og ga saksøkerne medhold. Saken ble anket, men Agder lagmannsrett stadfestet dommen i november 2007.

Eierne av selskapet *Aksjonærlink AS* ble saksøkt av en Tromsø-mann som hadde lånt ut 400.000 kr som videre ble investert i LifeWealth8. Da kollapsen kom i 2004 var pengene tapt, men tingretten mente at mannen visste hva han gikk til fordi han tidligere hadde satset og tapt penger på The 5 Percent Community. Aksjonærlink var eid av advokat Torgils Skajaa, Morten Johanson og Tore Johansen. Selskapet ble tvangsoppløst i 2005, og Johanson og Johansen ble i 2007 idømt ubetingede fengselsstraffer for handling i gråmarkedet. Tore Johansen hadde fra 1997 også en dom for ulovlig pyramidespill. Skajaa ble senere styreleder i pyramideselskapet Eurosmart.

Da LW8 kollapset ble det etablert et nytt selskap med navnet *Quality of Life Improvers* (QLI) som sikret seg tilgang til medlemslistene fra LW8. En av bakmennene fra LW8, Erminio Kotlar, var også involvert i etableringen av dette konseptet. Torgeir Stensrud var også sentral i QLI sammen med tidligere stortingsrepresentant Arild Hiim som to år tidligere hadde fått sin advokatbevilling inndratt grunnet økonomisk rot. QLI skulle tilby blant annet reiseforsikring, betalingskort og reiser under konseptnavnet *ieeha*. I 2005 ble også denne virksomheten nedlagt.

I 2010 ble tre nordmenn dømt for å ha unndratt inntekter fra pyramidevirksomheten i LW8 fra beskatning, blant disse en kjent idrettsprofil.

Ermino Kotlar etablerte senere nettverksselskapet Carbon Central Network. Selskapet endret i 2014 navn til Conservation Central Network og lanserte i 2015 sin egen kryptovaluta. Selskapet ble tvangsavviklet av australsk rett i august 2016.

Referanser
----------

1. ↑  LifeWealth8 Management and Operation LifeWealth8
2. ↑  Planla nytt nettverk fra cella VG
3. ↑  *Ny World Games-variant under oppbygging*, Fredriksstad Blad, 23. januar 2003
4. 1 2  «Ole Ivars»-vokalist vervet medlemmer til fallert nettverk VG
5. ↑  *Boblen må sprekke*, Kapital 02/2003
6. ↑  Key Staff LifeWealth8
7. ↑  Desist and Refrain Order Arkivert 2. oktober 2013 hos Wayback Machine. California Corporations Commissioner
8. ↑  03-081 LifeWealth8: investor warning[*død lenke*] Australian Securities & Investment Commission
9. ↑  Syv selskaper på varsku-liste VG
10. 1 2  – Jeg er ikke sentral i LW8[*død lenke*] Stavanger Aftenblad
11. 1 2 3  *Internt oppgjør i det grå pengemarkedet*, Fædrelandsvennen, 28. desember 2007
12. 1 2  *Saksøkt etter pyramidespill*, Fædrelandsvennen, 22. mai 2007]
13. ↑  Vil ikke sammenlignes med pyramideselskap Framtid i Nord
14. ↑  Kjendis i fallert nettverk Hegnar Online
15. ↑  *Kjell Elvis involvert*, Fædrelandsvennen, 22. mai 2007
16. ↑  *Må betale tilbake 3,2 millioner*, Fedrelandsvennen, 14. juni 2007
17. ↑  *Pyramideanke avvist*, Fædrelandsvennen, 6. november 2007
18. ↑  Stopper flere gråmarkedshaier i Kristiansand Nettavisen
19. ↑  Lokkes til Stensrud-nettverk VG
20. ↑  Bedre livskvalitet? Arkivert 20. juli 2016 hos Wayback Machine. Stavanger Aftenblad
21. ↑  Stensrud i pyramidespill? Hegnar Online
22. ↑  Ieeha.com is Different and Special! ieeha
23. ↑  Idrettskjendis dømt etter pyramidespill Nettavisen
24. ↑  Erminio Kotlar Carbon Central Network
25. ↑  Money Has Changed[*død lenke*] Conservation Central Network
26. ↑  Another one bites the dust: Conservation Central Network ordered to wind up REDD-Monitor